《再酬叔向见谢》
宋代·华镇

词锋笔力势凭凌，高共飞云天上行。清夜几通康乐梦，嘉时还嗣孟郊鸣。

人间雅道时无丧，海内才流世有生。欲识篇章精密处，搜奇抉隐语无赢。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。